ועדת הפנים והגנת הסביבה, כנסת 19, פרוטוקול מספר 206, 2014-02-03 10:00

דוד צור: שלום לכולם, אני מתכבד לפתוח את ישיבת ועדת הפנים והגנת הסביבה, בנושא הצעה לסדר היום, שהגישה חברת הכנסת חנין זועבי והנושא הוא אלימות המשטרה נגד המפגינים הערביים.

דוד צור: אני אתן לחברת הכנסת זועבי לפתוח, לפני כן, אברך את תלמידי בית ספר "זמר" שנמצאים אתנו, ברוכים הבאים.

חנין זועבי: אדוני היושב ראש, אני אציג בקצרה את הנושא עם ממצאים מחקריים, אני אציג עובדות עדויות ותלונות על אלימות משטרה בהפגנות.

חנין זועבי: לא רק נגד ערבים, אלא גם נגד יהודים.

חנין זועבי: התנהל דיון לפני כמה שבועות, בוועדה לקידום מעמד האישה, אני אגביל את עצמי לשתי טענות או תלונות אודות הטרדות מיניות ותלונות אודות אלימות פיזית.

חנין זועבי: דוגמה אחת, בהפגנה שהתקיימה בערערה נגד תכנית פראוור העידו מפגינות על נגיעות משורה של שוטרי יס"מ אשר עמדו מולן.

חנין זועבי: יש תלונות במח"ש על זה.

חנין זועבי: המפגינות עמדו בצפיפות בשורות הקדמיות, היו תלונות רבות על נגיעות בגופן, על עלבונות קשים, על אמירות מיניות.

חנין זועבי: המטרה לא הייתה נגיעה מינית, אלא שליטה במפגינות, לשלוט ביכולת של המפגינות להפגין, בזכות שלהן להפגין וגם לאיים על המפגינות.

חנין זועבי: אציין כמה משפטים, חלקם קשים, אני לא יודעת אם אומרים אמירות כאלה בכנסת, אני אגיד אותם ואם לא אומרים, אז תעירו לי.

חנין זועבי: "אם תחזרי אחורה אני אפסיק", "אם תפסיקי לבוא להפגנות, אף אחד לא ייגע בך", כלומר, זה איום פוליטי מסוכן.

חנין זועבי: בהפגנה בחיפה היו קריאות "זונה", "אני אפרק את הפנים שלך", סליחה, אבל אני מצטטת "אני אזיין אותך".

<יפה שפירא: יש כאן ילדים.

דוד צור: יש כאן ילדים.

חנין זועבי: אני בכנסת.

תמר זנדברג: שוטרים אמרו את זה, מה אפשר לעשות?

חנין זועבי: אני צריכה להגיד את זה.

תמר זנדברג: באמת עדיף שהמילים האלה לא יישמעו, אבל עדיף שלא יישמעו מצד שוטרים.

דוד צור: אין בעיה, פה אומרים הכול.

חנין זועבי: "תביא את הזונה", "תיקח את הזונה", אם זה כל כך צורם לאוזן, נגיד את זה לשוטרים.

חנין זועבי: יש עוד דוגמאות, אני אדלג עליהם כי יש גם אלימות פיזית, אני אקרא בקצרה, כי אני לא רוצה לקחת את הזמן של העדים.

חנין זועבי: עדות של מפגין, לא אציין את שמו: "אזקו לי את הידיים, אחרי שעצרו אותי, עמדתי בצד ואזקו לי את הידיים מאחורי הגב, התחילו להכות אותי בידיים וברגליים, תוך שהם צועקים שאני מתנגד למעצר, שעלי להפסיק להתנגד".

חנין זועבי: הוא חתום על ההצהרה הזו, כלומר הוא אחראי עליה.

חנין זועבי: "עניתי להם שאני אזוק ושאני לא מתנגד, והם המשיכו לתת לי מכות, לטעון שאני מתנגד למעצר.

חנין זועבי: לאחר מכן הרימו אותי, הושיבו אותי על המדרכה ואחד השוטרים עמד מאחורי והחל לדרוך עלי עם נעליו על אצבעותיי.

חנין זועבי: לאחר מכן, לקחו אותי אזוק לסמטה ליד שדרות בן גוריון, מעל לבית קפה, שם הקימה המשטרה מעין תחנת ביניים זמנית, בעת שרשמו השוטרים את הדו"ח שלי, התנהלה ביניהם שיחה והיו מודעים לכך שאני שומע אותה: בוא נכתוב לו הפרת סדר, קטן עליו, אז זריקת אבנים, קטן, קטן עליו, מצאתי, איום על שוטר ברצח, זריקת אבן על שוטר וגרימת חתך בפניו והתנגדות למעצר".

חנין זועבי: יש עוד הרבה תיאורים אבל ברשות

חנין זועבי: כם אני רוצה לתת את הבמה לאלה שחוו על בשרם את האלימות הזו.

חנין זועבי: אני מבקשת מחברי הכנסת לדבר ברשותכם אחרי העדים האלה.

חנין זועבי: יש תלונות במח"ש ואני אציין רק כמה עובדות: ב-2009 נפתחו במח"ש 1,500 תיקים, רק 6% מהם הסתיימו בהעמדה לדין פלילי.

דוד צור: יש פה נציגות של מח"ש?

עיסאווי פריג': למה שיבואו?

חנין זועבי: התקבלו 845 תלונות בגין אלימות, שלא נפתח נגדם תיק.

חנין זועבי: אני חושבת שלא נעשה מחקר, אין נתונים, רוב התלונות, שלא נפתח בנוגע אליהם תיקים, היו תלונות נגד אלימות שוטרים בעת הפגנות.

חנין זועבי: יש שורה של תלונות, שנמסרו למח"ש לפני 6 חודשים, אף עד לא הוזמן למח"ש.

חנין זועבי: אף עד מהמתלוננים, בכל ההפגנות של השנה שעברה, אף תיק על אף תלונה, אני מדברת על עשרות תלונות.

חנין זועבי: אנחנו לא מדברים רק מהשטח, אנחנו מדברים גם ממחקרים.

חנין זועבי: יש מחקר של המ.מ.מ שמדבר על תופעת האלימות, שהיא בעיקרה תופעה המתרחשת בפרהסיה.

חנין זועבי: כלומר, לא מדובר בעשבים שוטים או במקרים אינדיווידואליים, על פי רוב האירועים מתרחשים במצבים בהם נוכחים במקום כמה שוטרים, לעיתים גם כמה אזרחים, אינה תופעה שמתרחשת בין שוטר אחד לאזרח.

חנין זועבי: כלומר התופעה בעלת סממנים קולקטיביים.

חנין זועבי: לא נעשו מחקרים בתוך המשטרה, חוץ ממחקר אחד, שמצאתי במקרה, הייתה חוקרת בוועדה לקידום מעמד האישה, שציינה ועדה שמינה השר, אז היה שר המשטרה, בתחילת שנות ה-90, שם ישבו נציגי המשטרה.

חנין זועבי: הדו"ח שעשה המשרד מצא, שיש אלימות במשטרה, שיש תרבות של אלימות במשטרה.

דוד צור: איזה דו"ח זה?

דוד צור: של מי?

דוד צור: זה לא הדו"ח שבעקבותיו הוקמה מח"ש?

חנין זועבי: יש לי את השם, אני אמצא אותו מאוחר יותר.

חנין זועבי: זה אמנם לא מחקר מדעי, אבל זו ועדת בדיקה, שאמרה שיש תופעה של אלימות, של סקסיזם ושל גזענות.

חנין זועבי: גם ועדת אור דברה על זה.

חנין זועבי: הטענה שלי היא שלא רק שיש אלימות, לא נותנים לבדוק את זה.

חנין זועבי: חוקרת שנכחה בוועדה לקידום מעמד האישה, אמרה, שהיא מבקשת בתור חוקרת מידע מהמשטרה.

חנין זועבי: היא לא קבלה ואותו דבר הפרופסור השנייה שנכחה בוועדה, אחת החוקרות הבכירות בארץ.

חנין זועבי: כשכתבה את הספר, הייתה בקשר עם הממונה על חופש המידע כל הזמן.

חנין זועבי: כל הזמן ביקשה את המידע ולקח לזה חודשים עד שקבלה את המידע, אם קבלה בכלל.

חנין זועבי: יש עבירות רבות.

חנין זועבי: מח"ש לא פותח תיקים.

חנין זועבי: אם פותח תיק, או שהתיק נסגר או שרק 6% מסתיים בהעמה לדין.

חנין זועבי: אם לוקחים את העניין ברצינות, לא רק לשוחח עליו בוועדה, יש מקום להקמת ועדת חקירה.

חנין זועבי: הקימו ועדת חקירה בשנות ה-90 ואנחנו לא יודעים מה עשו אתה.

חנין זועבי: הייתה ועדת אדן משנות ה-90, שהייתה גם היחידה, אז אחרי 25 שנה זה הזמן להקים עוד ועדה.

חנין זועבי: לא ועדה שתטפל רק בעניין האלימות בתוך המשטרה, אלא גם בעניין מח"ש.

חנין זועבי: למה יותר מ-82% מהתיקים לא נפתחים.

דוד צור: חשוב להבהיר, בעיקר לתלמידים שכאן, שמח"ש לא שייכת למשטרה, אלא למשרד המשפטים.

חנין זועבי: הדרישה השנייה היא לבחון באלו אמצעים המשטרה נוקטת בהליכי הגיוס וההכשרה של השוטרים על מנת למגר את התופעה ולטפל בה.

חנין זועבי: יש גם המלצה, שניתנה בוועדה לפני כמה חודשים, לבדוק את הפייסבוק של השוטרים.

חנין זועבי: נאמרו אמירות על הפייסבוק, צוטטו כאן אמירות ופסקאות שנכתבו בפייסבוק, שיש בהם הרבה הסתה, לא רק נגד ערבים, גם נגד השמאל ואף אחד לא בודק את זה.

חנין זועבי: גם הסתה מגדרית, גם הסתה פוליטית, גם הסתה על בסיס לאומי.

דוד צור: תודה רבה לחברת הכנסת חנין זועבי.

עיסאווי פריג': מי מהגופים הוזמן?

דוד צור: משטרת ישראל.

עיסאווי פריג': באיזה תפקיד?

<מוריס חן: שמי מוריס חן ראש מחלקת חירום במטה הארצי, אחראי בן השאר על כל ההיערכות של המשטרה לכלל מצבי החירום, ביניהם גם בסוגיית הפרות הסדר.

עיסאווי פריג': אני מדבר על יחס, שלדיון כזה חשוב, כזה רגיש, אני לא רואה נציגים, זה מעורר שאלות לגבי ההתייחסות.

דוד צור: נמצא גם נציג ממשרד המשטים.

דוד צור: אבל אני חייב לומר לנציג המשטרה, אני מכבד אותך ואתה חבר קבע בדיונים אצלי, באמת על היערכות לחירום.

דוד צור: לדיון כזה הייתי מצפה שיגיע סמפכ"ל, או רח"ט משמעת, מישהו ברמה שמטפל בנושאים האלה.

דוד צור: להטיל עליך עכשיו לייצג את המשרד לביטחון פנים, נראה לי על גבול הזלזול.

עיסאווי פריג': למה יש אלימות נגד ערבים?

עיסאווי פריג': קבלת את התשובה.

דוד צור: בכל זאת, אני רוצה להניח שמשרד לביטחון פנים ומח"ש, יושבים מרותקים לערוץ 99 ומקשיבים לכל מילה שיצאה מהדיון וייקחו את זה לתשומת לבם.

דוד צור: בבקשה, נביל דכואר.

<נביל דכואר: שמי עו"ד נביל דכואר, רכז הפעילות של הצוות המשפטי להגנת זכויות המפגינים הערביים בנגב מטעם ועדת המעקב העליונה, אני מבאר שבע.

<נביל דכואר: נמצא פה גם ג'מעה, מטעם ועדת ההיגוי העליונה.

<נביל דכואר: יש אתנו שלושה קורבנות של אלימות משטרה, שבאו להעיד באופן ישיר על מה שהם חוו.

<נביל דכואר: אני באתי להעיד על מה שחוויתי באופן אישי מתוקף תפקידי כעורך דין, הייתי אחד מהראשונים שהגיעו לתחנת עיירות מיד לאחר שהתחילו לעצור את המפגינים.

<נביל דכואר: לכל עצור, לפני שהוא נחקר, יש זכות היוועצות ואני באתי להעניק את הזכות הזו.

<נביל דכואר: נתבקשתי על ידי בני המשפחה וההורים, לתת ייעוץ ולא הצלחתי לקיים את תפקידי כעורך דין שבא לייעץ ללקוחות שלו.

<נביל דכואר: המפגש לא התקיים מסיבה פשוטה, העצורים היו כל כך עייפים, סבלו מכאבים בכל חלקי גופם, ראיתי שריטות על הפנים שלהם, פציעות, ראיתי אנשים שעומדים להקיא מרוב שקבלו מכות.

<נביל דכואר: לכן לא הצלחתי אפילו לדבר אתם או לתת להם ייעוץ.

<נביל דכואר: באותו זמן, השוטר עומד לי על הראש ומבקש ממני כל הזמן לסיים כי הם רוצים להמשיך לחקור.

<נביל דכואר: לא נשארה לי ברירה, או שאני מתווכח עם השוטר ואז הוא מתנפל גם עלי, כי האווירה שסבבה אותנו בתחנת עיירות הייתה מאד עוינת.

<נביל דכואר: ראיתי ילד בן 13 שרוע על הרצפה כששלושה שוטרים עומדים מעל הראש שלו.

<נביל דכואר: הוא בוכה, כבול.

<נביל דכואר: לא הצלחתי לתת לאנשים ייעוץ, בקשתי לפגוש את הקצין הממונה על החקירה ולא נתנו לי.

<נביל דכואר: אמרו לי שהוא לא פנוי ואין לו זמן בשבילי.

<נביל דכואר: רציתי לבקש, על פי חוק, שהאנשים האלה יזכו לטיפול רפואי, הם היו צריכים דחוף לקבל תרופה ואף אחד לא ענה לי.

<נביל דכואר: יש עוד מקרה מאד חשוב, האנשים האלה, שרציתי לפגוש, שקבלו כל כך הרבה מכות והשתמשו נגדם באלימות בוטה, שוחררו עוד באותו לילה.

<נביל דכואר: התברר בסוף שאין להם שום קשר עם ההפגנה.

<נביל דכואר: אלה היו אנשים, שיש להם חנות מכולת הנמצאת ליד הכיכר, איפה שהייתה הפגנה, הם עמדו והסתכלו.

<נביל דכואר: אז הגיעה יחידה שלימה, ככל הנראה של יס"מ והתחילה להכות בהם.

<נביל דכואר: בסוף התברר שמבחינה משפטית אין להם שום קשר, לא הייתה כל סיבה לתת להם מכות, לא יוחס להם כל חשד סביר ולא הובאו אפילו בפני שופט.

<נביל דכואר: נתונים נוספים שאני אציין בקצרה, נתונים שמצביעים חד וחלק עד כמה המשטרה מבצעת מעצרים באופן שרירותי, סיטונאי.

<נביל דכואר: בימי ההפגנה שהיו בנגב כנגד תכנית פראוור, היו שלושה ימי זעם.

<נביל דכואר: הראשון ב-17/7, אז נעצרו 14 אנשים.

<נביל דכואר: השני היה ב-1/8 אז נעצרו שני אנשים, האחרון ב-3-/11 נעצרו כ-23.

<נביל דכואר: בסך הכול נעצרו מיד לאר ההפגנות 43 אנשים, אבל אחר כך, חודש חודשיים לאחר שהביאו את החומר מהעיתונאים, מהצו שקבלו שאפשר לחשוף את החומר, עצרו עוד 17 אנשים.

<נביל דכואר: אבל ה-17 האלה שוחררו עוד באותו יום, כי לא נמצא כל בסיס משפטי נגדם.

דוד צור: כמה כתבי אישום הוגשו?

<נביל דכואר: מתוך 59 בקשות מעצר שהוגשו, הוגשו עד עכשיו רק 16 כתבי אישום.

דוד צור: יש מעצרים עד תום ההליכים?

<נביל דכואר: זה מראה עד כמה זה פועל באופן שרירותי.

<נביל דכואר: עכשיו אין אף אחד, כולם שוחררו.

דוד צור: תודה, טאלב בבקשה.

<טאלב אלטורי: שמי טאלב אלטורי, אני ושני ילדי הם קורבנות של הפגנה.

<טאלב אלטורי: השתתפנו בהפגנה ב-30/11 שהייתה חוקית, פתאום הכריזו על ההפגנה שהיא לא חוקית והתחילו התפרעויות.

<טאלב אלטורי: בהתחלה הסתכלנו והתחלתי להתרחק ולהרחיק את הילדים שלי מההפגנה.

<טאלב אלטורי: בהזדמנות הראשונה רצינו לצאת לכיוון הבית, זה היה לילה, פתאום אני רואה כ-20 שוטרים באים לכיווננו.

<טאלב אלטורי: הילדים שלי אומרים, הם באים אלינו, רוצים לעצור אותנו.

דוד צור: בני כמה הילדים?

<טאלב אלטורי: אחד מהם נמצא אתי כאן, עוד אחד בן 17.5 והשלישי בן 21.

<טאלב אלטורי: אמרתי להם לא לפחד, לא עשינו כלום, אנחנו הולכים הביתה, אין לנו מה להסתיר ואין להם מה לחפש אצלנו.

<טאלב אלטורי: הם הגיעו לכיוון שלנו, ישר התחילו לתת לנו מכות ולבעוט בנו.

<טאלב אלטורי: שמו לנו אזיקונים בידיים, זרקו אותנו על הרצפה ונתנו לנו מכות של מוות ויש לי תמונות להראות לכם.

<טאלב אלטורי: היה חושך איפה שהם תפסו אותנו והם ניצלו את החושך הזה.

<טאלב אלטורי: התנהל שיח לתת לנו כמה שיותר מכות.

דוד צור: זיהיתם אותם?

דוד צור: הגשתם תלונה נגדם?

<טאלב אלטורי: כן, הגשנו תלונה במח"ש.

<טאלב אלטורי: כשהשאירו אותנו על הרצפה עם האזיקונים, נשארו אתנו שלושה שוטרים ושאר השוטרים הלכו להביא עוד עצורים.

<טאלב אלטורי: אנחנו זרוקים על הרצפה אולי 20 דקות, אולי יותר.

<טאלב אלטורי: התנהל דיון בין שלושת השוטרים ששמרו עלינו, חושבים שנברח להם עם האזיקונים ועם כל המכות שקבלנו, אחד מהם אומר "בוא ניתן להם לכל אחד כדור בראש, נעזוב אותם בשטח, אף אחד לא רואה אותנו כי חשוך".

<טאלב אלטורי: בדיוק באמצע הדברים, מגיע הצוות "המכובד" שהרביץ לנו, זה הפרצוף של המדינה, אחד משלושת השוטרים אומר לצוות "הוא מת", אז הם אומרים לו "תעיר אותו".

<טאלב אלטורי: הם התחילו לקפוץ על כל הגוף שלי, זו הייתה הכוונה בלהעיר אותי.

<טאלב אלטורי: כולם התאספו מסביבי, אחד מהם השתין על הפנים שלי, שטף לי את כל הדם עם השתן.

<טאלב אלטורי: אחד מהם אמר, היום חוגגים לי יום הולדת - - -

דוד צור: זיהית את זה שהשתין עליך?

<טאלב אלטורי: לא זיהיתי אותו.

<טאלב אלטורי: היה חושך ולא הצלחתי לזהות אף אחד מרוב המכות שקיבלתי.

דוד צור: שאלו אותך במח"ש על זה, הגשת תלונה?

<טאלב אלטורי: שאלו אותי, ציינתי את זה במח"ש.

<טאלב אלטורי: הרכבים של המשטרה היו במרחק של כ-200 מטר מאיפה שתפסו אותנו.

<טאלב אלטורי: כל המרחק הזה גררו אותנו על הרצפה ונתנו לנו מכות, עד שהגענו לרכב.

<טאלב אלטורי: לקחו אותי לתחנת עיירות, לחקירה החוקר שואל אותו מה קרה לי, כולי דם ואני בקושי יכול לעמוד על הרגלים, אז הם ענו לו, הוא התמוטט, כאילו לא עשו לי שום דבר.

<טאלב אלטורי: לקחו אותי באמבולנס לטיפול רפואי בבית חולים סורוקה, מלווים אותי שלושה שוטרים, יושבים אתי בתוך הווילון, אף אחד לא יכול היה להיכנס אלי, אני עדיין אזוק בידיים וברגלים וכולי דם.

<טאלב אלטורי: הרופא נכנס אלי ואמר שחייבים לתת לי זריקה נגד כאבים.

<טאלב אלטורי: הסתכלתי לרופא ולא ידעתי מה להגיד, זה פגע בי ששלושת השוטרים האלה עומדים מעל הראש שלי ומקללים אותי, מרביצים לי בדרך ואומרים לי שאני לא צריך לקבל כלום, אלא צריך לעשות לי טרנספר ולזרוק אותנו לסעודיה, אנחנו ערבים מלוכלכים ולא זכאים לכלום, אני צריך להגיד תודה שאני מקבל זריקה.

<טאלב אלטורי: אמרתי שאני לא רוצה זריקה, אם אין פרטיות לחולה, אני מוותר על הזריקה.

<טאלב אלטורי: הם מנעו ממני לקבל טיפול רפואי.

<טאלב אלטורי: לקחו אותי לעשות סי.

<טאלב אלטורי: טי ומשם למחלקת אף אוזן גרון על כיסא גלגלים.

<טאלב אלטורי: האחות באה לבדוק אותי בפרוזדור ואז הרופא במיון החליט שאני בסדר ואפשר לקחת אותי לחקירה.

דוד צור: תודה.

דוד צור: ג'מעה בבקשה.

ג'מעה אזברגה: אני רוצה לדבר על צד אחר לגמרי.

ג'מעה אזברגה: אני חושב שזו בדיוק הרמה של המשטרה, במיוחד נגב.

ג'מעה אזברגה: אני אישית עברתי אלימות כזו, ואני חושב שהעניין של מח"ש לא שווה.

ג'מעה אזברגה: משפחתי ואני נפגענו 14 אנשים הגענו לבית חולים, הגשנו תלונה במח"ש.

ג'מעה אזברגה: אחת הנשים במשפחה הפילה, הוגשו תלונות דרך עדאללה ואחרי כמה ימים אנחנו מתבשרים שקבלנו תשובה שסוגרים את התיק מחוסר עניין לציבור.

ג'מעה אזברגה: בכל זאת, איך אתה מסביר את זה, אדוני היושב ראש, ש-50 ילדים שנכנסו לבית ספר, מגיעים באוטובוס לבית חולים אחרי שנפגעו משוטרים.

ג'מעה אזברגה: אני יכול הראות לך סרטון בנייד, של בן אדם שעצור עם אזיקים, עם הפנים ברצפה, נושם עפר, ויושבים עליו 4 שוטרים.

ג'מעה אזברגה: אלה לא שוטרים, אלה חיילים.

ג'מעה אזברגה: ראיתי את השוטרים בסרטונים, שמאמנים אותם להתנהג בצורה הכי אלימה גסה ואגרסיבית כלפי האוכלוסייה הערבית.

ג'מעה אזברגה: לא רק שהם לא שומרים את החוק, הם מפרים את החוק ראשונים.

ג'מעה אזברגה: אני חושב שצריך להכניס קריטריונים איך לחנך שוטרים, כי הם הכי פחות מחונכים.

<שחאדה פדאאה: אי אתאר שני מקרים שקרו אתי.

<שחאדה פדאאה: שמי פדאאה, אני מלוד.

<שחאדה פדאאה: ב-15/7 הייתי בהפגנה שהייתה בבאר שבע.

<שחאדה פדאאה: הוחזקתי על ידי שתי שוטרות משני צדיי והתחלתי ללכת אתם.

<שחאדה פדאאה: הם רצו להחזיר אותי להפגנה, הכוונה לא הייתה לעצור אותי, אבל בהליכה הזו השוטר החליט לתת לי מכה בראש, נפתח לי הראש ושלחו אותי לאמבולנס.

<שחאדה פדאאה: ניסיתי כמה פעמים להתלונן במח"ש ואני לא יודעת אם זה מקרי, שבכל יום שהייתי צריכה להגיע יש להם משהו, והם מבטלים את הפגישה.

דוד צור: לא הגשת עדיין תלונה?

<שחאדה פדאאה: אני לא מצליחה לתאם אתם.

<שחאדה פדאאה: כל פעם הם מבטלים באותו יום, אפילו שהוזמנתי בזמן הזה כמה פעמים לחקירות במשטרה ולזה היה להם זמן.

<שחאדה פדאאה: המקרה שני שאני רוצה לתאר, נעצרתי ללילה אחד כשהסיבה למעצר הייתה ויכוח עם שוטר.

<שחאדה פדאאה: נלקחתי בצורה מאד גסה ברגע שהתווכחתי אתו ולא התאים לו הוויכוח הוא זרק אותי לרצפה ומשך אותי עד לתחנה ברמלה.

<שחאדה פדאאה: בתוך המעצר שמעתי קללות כמו "זונה", "שמנה", "תחזרי לעזה" והיו עוד.

<שחאדה פדאאה: היה אתי בחור במעצר שהיה צמא וביקש מים והשוטר החליט שהוא יורק לו בפה.

<שחאדה פדאאה: זה היה לילה שלם שקבלנו בו מכות והכול בתוך תחנת משטרת רמלה.

<שחאדה פדאאה: גם עם זה הגעתי למח"ש ועד היום אף אחד לא חזר אלי, יותר מששה חודשים.

<שחאדה פדאאה: דבר נוסף, כששמו אותנו בתוך מכונית המשטרה כדי להעביר אותנו לבית הכלא, החליטו לזרוק אבנים על האוטו, הם התחילו לנדנד את האוטו ולזרוק עליו אבנים ולקלל אותנו, כשאנחנו בתוך הניידת, כולם עם אזיקים.

דוד צור: תודה.

דוד צור: אני מבקש לשמוע את המשטרה.

<מוריס חן: כפי שציינתי קודם לכן, המינוח חירום הוא בסדר, אבל אני אחראי גם על בניין הכוח המשטרתי, גם בתחום הפרות הסדר.

עיסאווי פריג': אתה שומע עדויות כאלה - - -

תמר זנדברג: אנחנו מדברים על הפגנות דמוקרטיות.

דוד צור: הבענו את מורת רוחנו.

דוד צור: אני מסכים עם זה שהייצוג של משטרת ישראל בדיון הזה, לא רק חסר, הוא פשוט לא מתאים.

דוד צור: שלחו לפה קצין, שזה לא התחום שלו.

דוד צור: עם כל הכבוד לבניין הכוח בתחום החירום, יש פה נושאים מתחום המשמעת.

דוד צור: יכול להיות שתתרום לנו משהו בבניין הכוח, זה הייעוץ המשפטי.

טלב אבו עראר: זה מעיד על זלזול.

דוד צור: אבל, עדיין אני רוצה לשמוע את נציג המשטרה.

טלב אבו עראר: אבל זה לא קשור בכלל לעניין.

טלב אבו עראר: הייתי מבקש כבר מהרגע הראשון - - -

דוד צור: אבל אמרנו את זה ברגע הראשון.

דוד צור: זו הנציגות של המשטרה, נשמע אותה, לא נהיה מרוצים, נקיים דיון נוסף.

דוד צור: יש פה גם נציגה ממשרד המשפטים, נשמע את שניהם.

דוד צור: שמענו את הבעיה בסבלנות, בואו נשמע אם יש פתרון.

<מוריס חן: בראשית דבריי אני רוצה לציין שחופש הביטוי הוא עיקרון חשוב בדמוקרטיה וזכות ההפגנה היא חלק בלתי נפרד ממנו.

<מוריס חן: משטרת ישראל פועלת על פי חוק, תוך שמירה על כבוד האדם וחירותו, ללא קשר לדת מגדר או לאום.

<מוריס חן: אני אתייחס ברשותך לדבריך, לגבי פעילות עם סדר ציבורי כזה או אחר, שיש בהם נשים.

<מוריס חן: ראשית, הנהלים המשטרתיים מחייבים בתדריך הייעודי, לפני יציאה לפעילות שמתקיימת, בהם אנחנו מבינים שיש נשים ויש דגשים באותו תדריך, איך וכיצד צריך לנהוג בעניין הזה.

חנין זועבי: אתה חוזר על - - -

דוד צור: הוא הקשיב בשקט.

חנין זועבי: אבל הוא צריך גם לענות.

<מוריס חן: אני אתייחס לזה.

<מוריס חן: יש צירוף של שוטרות לאותן פעילויות על מנת לבצע פעולות חיפוש באם נדרש.

חנין זועבי: מה ששמעת עכשיו זה חיפוש?

<מוריס חן: אני אתייחס לזה.

<מוריס חן: אני רוצה, עדיין כרקע, להזכיר סקר שהצגתי בדיון שנטלתי בו חלק ב-23/12 בוועדה לקידום מעמד האישה, גם בהקשרים האלה, לגבי תחושת הביטחון של האזרח.

<מוריס חן: סקר שבוצע בספטמבר 2013 ובו הצגנו נתונים, שכמעט 70% מהאזרחים כן סבורים שהמשטרה מתמודדת בצורה יעילה עם שמירת סדר בהפגנות ואירועים.

תמר זנדברג: אלה אזרחים שמשתתפים בהפגנות?

דוד צור: נתתי לכם לדבר 40 דקות.

דוד צור: אני רוצה לשמוע את תשובת המשטרה ומשרד המשפטים.

תמר זנדברג: שתהיה רלוונטית לדיון.

תמר זנדברג: שיבוא שוטר תנועה וייתן דו"ח על עבירות בדרכים.

דוד צור: אנחנו יכולים גם לחיות בתוך עצמנו.

דוד צור: תנו למשטרה לדבר.

עיסאווי פריג': אבל אדוני היושב ראש, זו תשובה שהוכנה מראש ומקריאים אותה.

חנין זועבי: זה חוזר על עצמו, זו הפעם השלישית, שומעים את אותם דברים.

<מוריס חן: לגבי הליך משמעתי בתוך המשטרה ומחוצה לה.

<מוריס חן: קרוב ל-230 אירועי תקיפות שוטרים בנסיבות מחמירות.

<מוריס חן: פחות מ-30 תיקי שימוש בכוח שהתקבלו נגד שוטרים.

<מוריס חן: זה מה שהתקבל במהלך 2013.

חנין זועבי: אין אלימות של שוטרים?

<טאלב אלטורי: הייתי עם הילדים שלי, אם הוא היה עם הילדים שלו, הוא היה שומר על הנשמה שלהם, הילדים שלי הם הנשמה שלי.

דוד צור: תנו לו הזדמנות להשיב.

<מוריס חן: לגבי תלונות במח"ש, אין לי מה להתייחס לזה, כי זה לא נוגע אלינו.

דוד צור: יש נציג של מח"ש?

דוד צור: יש את משרד המשפטים, תכף נשמע אותם.

<מוריס חן: אני אתייחס לסוגיית האימונים וההכשרות.

<מוריס חן: אימונים והכשרות לקראת אירוע של הפגנה או סדר ציבורי הוא כן נושא בתחום אחריותי במשטרת ישראל, כממונה המקצועי על כלל יחידות היס"מ.

<מוריס חן: מתבצע הליך סדור במאפייני ההכשרה, הם מאופיינים ומאובחנים, כולל הכנה באופי המשימה.

דוד צור: זה נכון גם לגבי קורס השוטרים והקצינים?

<מוריס חן: זה לא נכון לגבי הקורס הבסיסי.

<מוריס חן: לגבי הקורסים המקצועיים.

<מוריס חן: אין מצב ששוטר בסיסי יגיע לאותן זירות כפי שצוין פה קודם לכן.

דוד צור: עלו פה טענות על התנהלות גזענית, התנהלות בוטה, של אמירות שלא מכירים בכלל במסגרת אכיפת החוק.

דוד צור: האם במסגרת הכשרת השוטר הבסיסית וקורס הקצינים ואילך, האם הערכים האלה של אי אפליה, אי שימוש בגזענות ועוד כאלה דברים שעלו, האם הם נמצאים בתהליך ההכשרה שלה שוטרים?

<מוריס חן: בהחלט כן.

<מוריס חן: פתחתי עם זה כרקע לדברי.

עיסאווי פריג': יהיה אפשר לקבל את הסיליבוס של קורס ההכשרה?

<מוריס חן: אני לא רואה עם זה בעיה, אפילו נשמח.

דוד צור: המשטרה משלבת גורמים חיצוניים כמו זכויות אדם, קרן אברהם ועוד גורמים כדי לקעקע את הדברים האלה.

תמר זנדברג: המציאות כל כך רחוקה מזה.

<נדאל עוומאן: זה עניין של מדיניות.

דוד צור: אני מסכים שיש עוד הרבה מה לעשות כדי שזה יוטמע.

<מוריס חן: לגבי הדברים שנאמרו כאן קודם, אני מצר על הדברים, הם לא בסדר, אין ספק ואני מקווה מאד שימוצו בהליך משמעתי כזה או אחר, אם אכן נעשתה פעולה כזו במח"ש.

חנין זועבי: זה מזלזל.

<מוריס חן: אפשר להגיב ואפשר לחייך, אבל ברשותכם, אני אזכיר את העובדות לגבי אירוע חור'ה.

תמר זנדברג: יושב כאן קצין שמטרה ואומר "אני מצר", "אני מקווה", אותנו כוועדה זה מבזה.

תמר זנדברג: חיוך, זה הדבר הקטן.

תמר זנדברג: אני לא מבינה למה היושב ראש נתן לך זכות דיבור, עם כל הכבוד, אני לא יודעת מה יש לדברים שאתה אומר להוסיף.

תמר זנדברג: אני באתי לשמוע בנושא הדיון, לא באתי לדבר על "להצר" ו"לקוות".

עיסאווי פריג': צריך לעשות דיון נוסף.

דוד צור: אני מסכים.

<מוריס חן: באירוע חור'ה היו למעלה מ-20 כתבי אישום.

<מוריס חן: קסדות של שוטרים נשברו, כולל קסדה של פרשית, העונה לשם רותי כהן, שהצגתי את זה בדיון הקודם, שהתפוצצה מאבן.

<קריאה: קסדה?

<קריאה: מה עם בני אדם?

דוד צור: אם לא הייתה קסדה, הראש שלה היה מתפוצץ.

דוד צור: חשוב גם לשמוע את הזווית הזו.

<מוריס חן: נזרקו בקבוקי תבערה, שוטרים נפגעו, חמש ניידות ניזוקו.

חנין זועבי: אבל אלה אנשים שלא עשו כלום.

<מוריס חן: אלה העובדות.

<מוריס חן: מחסומים נזרקו לאש, אמצעים של חברת חשמל נשלחו לעבר שוטרים.

<מוריס חן: זו המציאות שהייתה בחור'ה.

<מוריס חן: לסיכום, אזכיר שבמשטרה משרתים למעלה מ-27,000 שוטרים שמתמודדים סביב השעון במגוון רחב של משימות, למען וטובת הציבור.

<מוריס חן: האנשים האלה לעיתים מבצעים את משימתם תוך סיכון חייהם, וצריך לקחת את זה בחשבון.

עיסאווי פריג': אני לא חולק עליך, המשטרה עושה את עבודתה, אבל במקרה של נושא הדיון, יש הרבה ליקויים.

דוד צור: חברת הכנסת זנדברג בבקשה.

תמר זנדברג: תודה אדוני היושב ראש.

תמר זנדברג: בנושא האלימות המשטרתית, זו לא פעם ראשונה ולא אחרונה, שהוועדה הזו, המליאה, הכנסת, ועדות חקירה פרלמנטאריות, מטפלים בנושא ולאורך שנים.

תמר זנדברג: אני רוצה לציין את הפגנות המחאה החברתית בנושא הגז, מול הבית של תשובה, מול הבית של השר סילבן שלום, הפגנות נגד חוק פראוור בדרום, בעצמי יזמתי דיון בוועדה, שהוצמד לדיון היום, על הפגנה של חרדים, שבהם נעצר גם עיתונאי ליד הקבר של עובדיה יוסף בירושלים.

תמר זנדברג: היום שמענו שהיה אמור להיות מפנה ואני מקווה שסוף סוף בוטלה הפארסה במשפט של דפני ליף, שגם הוא היה בסופו של דבר מקרה של אלימות משטרתית.

תמר זנדברג: האלימות המשטרתית, כמו שציינת את הפרהסיה, זה לא עשב שוטה שהדברים מתרחשים רחוק מהעין, כמו הקללות שנאמרות כשאף אחד לא רואה וזה מתסכל ולא יודעים מה לעשות.

תמר זנדברג: אבל האלימות המשטרתית, לא רק מתנהלת בפרהסיה, האלימות המשטרתית זו אחת הפרקטיקות המשטרתיות הממוסדות.

תמר זנדברג: אני אומרת את זה בכאב.

דוד צור: את טועה, אני אסביר לך למה את טועה.

תמר זנדברג: אחת הפרקטיקות, שנעשה בהם שימוש כדי להרתיע, כדי להרחיק עדות, כדי שלא רק לא יהיו הפרות סדר ולא רק לא יהיו מקרים שקצת חורגים, שלא יוריד חלילה אזרח אתה רגל לכביש, אלא גם שלא תהיה ההפגנה החוקית והלגיטימית.

תמר זנדברג: בהקשר הזה, זה לא מקרה, שהאלימות המשטרתית החריפה ביותר, המאיימת ביותר ובמידה ביותר גם המצליחה ביותר, היא נגד מיעוטים.

תמר זנדברג: הציבור הערבי, קודם מופלה באופן כללי בישראל, אחר כך בחוק פראוור, שהמדינה, באופן מוסד, מרשה לעצמה ליזום חוק גזעני ואז משתמשת בפרקטיקה גזענית כאשר יש הפגנה לגיטימית נגד החוק הגזעני הזה.

תמר זנדברג: אותו דבר נגד הציבור החרדי ובכוונה אני מקשרת בין המקרים.

תמר זנדברג: זה דיון שגם אני יזמתי, נגד ציבור שגם כך מוחלש ומופלה ואז לוקחים עיתונאי, בגלל שיש לו כיפה ופאות והוא חוטף מכות.

תמר זנדברג: אותו דבר לגבי הפעילים החברתיים, אני רוצה שניקח את המקרה של דפני ליף, שזכה להרבה כותרות וממנו נשליך למקרים האלה.

תמר זנדברג: נבין שזו פרקטיקה, זו אותה אלימות.

תמר זנדברג: זו משטרה, שהחוק עומד לצידה, אבל היא משתמשת בכלי שלה, כי לנהוג באלימות, כאחרונת העבריינים.

תמר זנדברג: זה הלקח שיש לנו ללמוד מכאן ואני חושבת שהוועדה צריכה לקיים עוד דיון, בו ישתמשו הגורמים הבכירים.

תמר זנדברג: אלה הפגנות דמוקרטיות, אלה לא הפרות סדר וזה לא שום דבר כזה.

<איילת נאור: שמי איילת נאור מקרן אברהם.

<איילת נאור: בשנים האחרונות אנחנו מפעילים מיזם, שעוסק ביחסים בין המשטרה לחברה הערבי.

<איילת נאור: למיזם הזה יש היבטים שונים, גם היבטים הכשרתיים וגם היבטים של פעילות בשטח, עם המשטרה ועם הציבור הערבי.

<איילת נאור: אני אתחיל במה שנראה לנו כמובן מאליו, אבל אני לא בטוחה כל כך כמה הוא ככה, כמובן שאלימות מילולית ופיזית של משטרה ושל שוטרים היא לא לגיטימית והיא לא חוקית וזה צריך להיות מובן.

<איילת נאור: דברו על הפרות סדר, הפגנות חוקיות, הפגנות בלתי חוקיות, חלק מהמקרים היו הפגנות חוקיות ואחד התפקידים הראשונים של המשטרה זה להגן על האזרחים, לאפשר להם את חופש הביטוי ואתה ביטחון של המפגינים וזה המובן מאליו.

<איילת נאור: עוד דבר שנאמר פה וגם צריך להיות ברור מאיליו, שלא משנה איזו התפרעות יש ולא משנה איזו הפרת סדר יש, יש דרכים להתמודד אתה וזה לא מצדיק את העדויות המחרידות ששמענו פה.

<איילת נאור: זה כדי לשים את הדברים על השולחן באופן ראשוני.

<איילת נאור: חבל שצריך להגיד אותם, כי אם הם היו ברורים מאליו, אולי היינו שומעים פחות על תופעות כאלה.

<איילת נאור: דבר שני, עלה הנושא של הכשרות השוטרים ואני חושבת שזו נקודה מאד חשובה.

<איילת נאור: הכשרות של שוטרים, גם לגבי התנהגות מקצועית, גם לגבי נושא זכויות אדם ובאופן ספציפי, שנוגע לקשרים של המשטרה עם המיעוט הערבי, יש מיעוטים נוספים, אבל המיעוט הערבי מאד ייחודי.

דוד צור: אתם נמצאים בתכנית ההכשרה?

<איילת נאור: בשנים האחרונות, עד לפני שנה, היינו מעורבים בהכשרות באופן ספציפי בכמה קורסים במשטרה החל מקורסים של שוטרים ועד לקצונה הבכירה ביותר, שעסקו בדיוק בסוגיה של קשר מיעוטים-משטרה.

דוד צור: מה קרה בשנה האחרונה?

דוד צור: למה זה הופסק?

<איילת נאור: אנחנו גם פתחנו הכשרות וגם העברנו אותם ולצערנו בשנה וחצי האחרונה אנחנו כבר לא עושים אותם.

<איילת נאור: אנחנו מאד מקווים שהמשטרה תשתמש בחומרים שפתחנו.

דוד צור: למה?

דוד צור: תקציב?

<איילת נאור: זו החלטה של המשטרה, שהיא רוצה לעשות הכשרות מהסוג הזה בעצמה.

<איילת נאור: הצענו להם את הפיתוח של ההכשרות שלנו ואני מקווה שייעזרו בנו, לחות כדי להכשיר את המכשירים.

<איילת נאור: זה מאד חשוב, ראינו בכיתות כמה זה חשוב, כי זו סוגיה מורכת מכל הכיוונים.

<איילת נאור: דבר אחרון, לגבי הקונטקסט הרחב של הדברים.

<איילת נאור: המשטרה, בשנתיים האחרונות מדברת ואף עושה, מנקודת המבט שאני רואה את הדברים, לכיוון של יצירת שותפויות עם הקהילות הערביות, לביסוס יחסי אימון.

<איילת נאור: המשטרה מבינה שמשטרה אפקטיבית צריכה להיות גם לגיטימית.

<איילת נאור: היא עושה פעולות בשטח והן פעולות מבורכות.

<איילת נאור: אבל רואים שני קווים מקבילים שלא יכולים ללכת ביחד.

<איילת נאור: מצד אחד לא ניתן לייצר ועדות ועיר ללא אלימות, הדברויות, שותפויות וללכת עם המנהיגות הערבית ולדבר אתה, לשמוע את הצרכים שלה ומצד שני, שקורות תופעות כאלה ומשתיקים אותם ולא שומעים עליהם ואין שקיפות כלפי הציבור, גם לגבי חקירות מח"ש וגם לגבי התנהגות השוטרים, זה לא הולך ביחד.

<איילת נאור: אי אפשר להשיג את המטרה כשהולכים בשני קווים מקבילים.

<נדאל עותמאן: אני עו"ד נדאל עותמאן, מנהל המטה למאבק בגזענות בישראל במרכז מוסאווא.

<נדאל עותמאן: אפתח בנתון חשוב מאד, שאני רוצה לברך את המשטרה עליו, דו"ח הגזענות השנתי, שמוציא המטה למאבק בגזענות בישראל מראה כי יש ירידה באירועי אלימות גזענית כלפי אזרחים אתיופים, בין השנים 2012 ל-2013, יש ירידה משמעותית מ-24 מקרים ל-4 מקרים, לעומת זה שאין ירידה במקרה אחד כנגד הציבור הערבי.

<נדאל עותמאן: ההסבר היחיד שיש לנו הוא שזה עניין של מדיניות.

<נדאל עותמאן: כשהמשטרה או המשרד לביטחון פנים רוצה להוביל מדיניות שיכולה להוריד מקרי אלימות כנגד אזרחי המדינה, היא יכולה לעשות זאת.

<נדאל עותמאן: היא עשתה את זה בהקשר של אזרחים אתיופים, שאני מברך עליו, זה חשוב מאד, אבל היא לא עושה את זה בהקשר של אזרחים ערבים.

<נדאל עותמאן: זה מצער ואומר דרשני.

<נדאל עותמאן: אמשיך מהנקודה שסיימה חברתי, לא ייתכן שמובילים מדיניות של הידברות, מנסים להקים ועדות ופורומים ומצד שני, מובילים מדיניות של הפחדה.

<נדאל עותמאן: הפחדת הציבור הערבי והנוער הערבי, שמנסה להביע את דעתו ומנסים למנוע ממנו, לא על ידי ניעת הפגנה אלא על ידי הפחדה.

<נדאל עותמאן: ההפחדה הזו של הצעירים הערבים, היא מה שצריך לצעוק לשמים, כי אם תרצו או לא תרצו, הצעירים הערבים לא פוחדים ביותר.

<נדאל עותמאן: אז, אותם ערוצים של הידברות, של הפורומים, צריכים לדון גם בעניין המדיניות של המשטרה, מדיניות ההפחדה הקיימת.

<נדאל עותמאן: אני יכול להעיד באופן אישי, כעורך דין, ב-15/7 הייתי בהפגנות בבאר שבע והגעתי למשטרת באר שבע כעורך דין, על מנת לייצג ולייעץ לעצורים שהיו שם.

<נדאל עותמאן: היחס המשפיל הוא גם כלפי עורכי דין ערבים לא רק כלפי העצורים.

<נדאל עותמאן: חשוב לקיים עוד דיונים בעניין.

<נדאל עותמאן: יש לנו עניין, במטה למאבק בגזענות לפתוח, לא בהידברות, אלא בניסיון מול המשטרה, לבדוק אם תשים לעצמה יעדים.

באסל גטאס: אני רוצה להביע הזדהות עמוקה עם כל מה ששמעתי, במיוחד מטאלב.

באסל גטאס: הלב שלי בוכה על עדות כזו.

באסל גטאס: בן אדם מבוגר, מול הילדים שלו, עומד שוטר ומשתין עליו.

באסל גטאס: איך אתה אדוני, אחרי שאתה שומע עדות כזו, אתה יכול לדבר ככה?

באסל גטאס: לפחות תגנה ותגיד שלא תישן עד ששוטר, שעושה דבר כזה, ייכנס לבית כלא.

באסל גטאס: תיקחו אותו למכונת אמת.

באסל גטאס: אני אומר לך אדוני, חבר הכנסת דוד צור, שגם היית קצין לשעבר, חוויתי מניסיון אישי , יחד עם ד"ר חנא סוויד, שהיינו סטודנטים בטכניון, כל מה ששמעת כאן, אנחנו עברנו אישית.

באסל גטאס: מי שיושב על ידך, הורשע בשנת 77 בתקיפת שוטר וגרימת חבלה חמורה.

באסל גטאס: מה שהציל אותי מלשבת בכלא על תנאי, זה דו"ח בית חולים בנהריה, על כמה הותקפתי בתחנת המשטרה.

באסל גטאס: אני רוצה לציין, שכנראה מוועדת אור עד הוועדה שתקום בעתיד, לא השתנה כלום, חוץ מדבר אחד ואמרתי את זה גם לשר, הם פיתחו שיטות איך לא לירות.

באסל גטאס: כל דבר אחר מותר, חוץ מלירות ולהרוג.

באסל גטאס: כנראה שזו הייתה המסקנה מוועדת אור.

באסל גטאס: הייתי בכל ההפגנות, עמדתי מול השוטרים ודיברתי עם הקצינים.

באסל גטאס: הייתי בלב ההפגנות וראיתי את ההתנהגות.

באסל גטאס: אפילו אם אנשים ירדו לכביש ועברו על החוק, מי אמר שמותר לך לתקוף אותם בצורה כל כך ברוטאלית?

באסל גטאס: מי נתן לך את הרשות כשוטר לרמוס עם הסוס שלך בנות וילדים.

באסל גטאס: דבר אחרון, שאני מבקש לחקור עד העומק בדיוני הוועדה, זה השימוש במסתערבים בהפגנות אזרחיות בתוך הארץ.

באסל גטאס: בהפגנה בחיפה ב-30 בנובמבר נאלצתי לעמוד על ידם בפחד אדיר שאנשים יזהו אותם ואני רואה את הנשק החי שנמצא לידם ופחדתי ממצב של ירי.

באסל גטאס: למה להכניס מסתערבים בין אנשים כאלה?

באסל גטאס: זה הדבר שיביא בסופו של דבר להרג ולרצח אנשים.

באסל גטאס: צריך לפנות באופן ברור ביותר, ששימוש במסתערבים בהפגנות אזרחיות הוא שימוש בלתי חוקי.

דוד צור: אני מצטער שאני לא יכול לתת לכל חברי הכנסת להתבטא, כי אני חייב לסיים יהיה לזה דיון המשך.

עיסאווי פריג': שתהיה הצעת החלטה לדיון המשך, בדיון ישבנו ביננו לבין עצמנו.

דוד צור: גם זה משהו.

טלב אבו עראר: עדיין לא קבלנו תשובה עניינית לגבי מכובדי השוטר, שתפקידו רמ"ח תכנון וחירום, מה זה קשור בכלל לענייננו?

טלב אבו עראר: זה מלמד על זלזול בציבור הערבי ובדיון של הוועדה היום.

טלב אבו עראר: ידוע לכולנו שהמשטרה נלחמת בעבריינים, אבל מה כאשר השוטרים עצמם הם העבריינים בהתנהגות כלפי המפגינים הערבים, מי יטפל בהם.

עיסאווי פריג': אל תכליל.

עיסאווי פריג': אנחנו לא רוצים להכליל.

דוד צור: אם אני הייתי אומר לו את זה, היו אומרים שאני משוחד.

טלב אבו עראר: אני לא רוצה להכליל ויש במשטרה אנשים ברמה יותר גבוהה מזה.

טלב אבו עראר: אבל מי שמשתין על פניו של מפגין הוא פושע.

עיסאווי פריג': זה פושע.

עיסאווי פריג': אני מסכים אתך.

עיסאווי פריג': אבל זה לא כולם.

טלב אבו עראר: הוא לא חמוש, אין לו נשק, לא בא לריב, מה אתה משכיב אותו על הצפה ומתחיל לחבוט בו?

טלב אבו עראר: אני מבקש דיון ענייני, טיפול עם כל גורמי המשטרה.

טלב אבו עראר: המשטרה פועלת כאילו נגד המפגינים הערביים ביד מברזל לעומת יד של משי כלפי המפגינים היהודים.

טלב אבו עראר: בין אם זה חרדים - - -

דוד צור: אמרה לך חברת הכנסת זנדברג שזה לא ככה.

טלב אבו עראר: לגבי המשטרה שמשתמשת בדרכים פסולות, המסכנות את שלום הציבור באמצעים פסולים, כדי להשיג את היעד.

טלב אבו עראר: אני אביא דוגמה חיה לסכסוך שהתגלה בין שתי משפחות ברהט לפני כחודשיים.

טלב אבו עראר: מעולם לא שמעתי שבא אחד משני הצדדים כדי לבקש אישור להתאסף ולהפגין מול המשפחה השנייה.

טלב אבו עראר: מדובר בסכסוך בין שתי שמפחות.

טלב אבו עראר: אתה כמשטרה נותן אישור כדי להפגין כנגד המשפחה השנייה, במיוחד במגזר הבדואי?

טלב אבו עראר: למה?

טלב אבו עראר: התובע המשטרתי אומר נכון, נתנו אישור, כדי שהמשטרה השנייה תצא עם הנשק ואנחנו נאסוף את הנשק.

טלב אבו עראר: תציין את זה ותביא את זה לאחראים עליך.

דוד צור: האם יש שאלה מנציגות התלמידים.

<מאסה עומאר: אנחנו נגד אלימות מכל סוג.

<מאסה עומאר: רציתי לשאול, למה השוטרים האלה, שמשתמשים באלימות, לא ידועים, הם חייבים לעמוד לדין ולקבל עונש.

דוד צור: שאלה טובה וזו בדיוק השאלה שמפנים למשרד המפשטים.

<גבריאלה פיסמן: אני חייבת לומר שהתיאורים שנשמעו כאן הם באמת תיאורים חמורים ביותר, מכל היבט שהוא.

<גבריאלה פיסמן: גם השימוש הלא מדתי בכוח, הפגיעות בגוף, ההתבטאויות הגזעניות, כל הדברים האלה חמורים ביותר בלי קשר למגזר שכלפיו הוא הופעל והדברים האלה מחייבים בדיקה.

עיסאווי פריג': יש קשר למגזר כלפיו זה הופעל.

<גבריאלה פיסמן: הדברים האלה חמורים באופן אובייקטיבי.

<גבריאלה פיסמן: מאחר שלא נמצאת כאן נציגות של מח"ש, אני מבקשת מהוועדה לקבל את הפרטים של כל התלונות הספציפיות כדי שאוכל להעביר למח"ש ונוכל להגיע עם תשובות לדיון הבא, שאני מניחה שמכל מקום תהיה גם נציגות של מח"ש.

דוד צור: אני רוצה לסכם את הדיון.

דוד צור: אני מודה לחברת הכנסת חנין זועבי שהעלתה את הסוגיה.

דוד צור: סוגיית אלימות המשטרה כנגד האזרחים, היא סוגיה טעונה שמלווה את עשיית המשטרה שנים.

דוד צור: צוינה פה ועדת אדן המפורסמת, שבעקבותיה גם הוקם מח"ש, נדמה לי בשנת 92, בהחלטה ברורה, כדי שלא משטרת ישראל תחקור את האלימות של השוטרים שלה.

דוד צור: אני אומר לכם, שבזמנו הייתה מחלקת חקירות פנים במשטרה ישראל, מה שנקרא מח"פ, היא הייתה אימת השוטרים ואני אומר לכם את זה מניסיון.

דוד צור: דווקא מתוך רצון להראות שהמשטרה לא חוקרת את עצמה, למח"ש יש פחות כלים ממה שהיה למח"פ, כדי לבצע את החקירות האלה.

דוד צור: אבל לא נשנה עכשיו את הגלגל, מח"ש צריכה לבוא לוועדה ולמסור דו"ח מסודר של כמות התיקים שנפתחו לאורך שנים, בנושא סדר ציבורי ולא בהכרח רק בנושא הזה, בנושא אלימות משטרה.

דוד צור: יש אלימות שוטרים במעצרים, שלא בהכרח במסגרת של הפרות סדר.

תמר זנדברג: הכוונה רק על אלימות משטרתית, לא בנושאים אחרים.

דוד צור: ברור, אני מדבר על אלימות, לא על טוהר מידות.

דוד צור: לפי הנתונים שהציגה לנו חברת הכנסת זועבי, הנתונים מאד דלילים של אכיפה.

דוד צור: אני אומר לכם שזה מטיל כתם על המשטרה מהסיבה הפשוטה, אני אמנם לא נחשד באובייקטיביות גדולה מידי אבל עדיין אומר לכם, גם כמי שהיה מפקד בכיר, הפעילות החריגה הזו של שוטרים אלימים ויש כאלה, שאו שעשו סובלימציה מהתסכולים שלהם והגיעו ללבוש מדים, או כאלה שלקחו את הסמכויות שניתנו להם למקום רע מאד, שהחוק אינו מתיר.

דוד צור: הם מטילים כתם על עבודת המשטרה.

דוד צור: לכן ההנחיה ברורה, החינוך והאכיפה הפנים משטרתית תמיד חייבת להיות לא לשל עצימת עין, לא קשר של שתיקה ולאכוף התנהלות של שוטרים חריגים, שצריך להוציא אותם מהארגון.

דוד צור: אני אומר לכם, בניגוד למה שאמרה כאן חברת הכנסת זנדברג, אין מדיניות משטרתית שמאפשרת שימוש חריג בכוח.

תמר זנדברג: זה אולי לא כתוב בשום מקום אבל בפועל זו הפרקטיקה.

דוד צור: אין מדיניות משטרתית כזו.

דוד צור: להפך, יש מדיניות שאוכפת הפוך.

דוד צור: אני לא מייצג את המשטרה, למרות שיכולתי לעשות את זה כנראה בכבוד רב, אבל אני מוחה על העניין, הדיון שהיה לא היה עקר, חשוב שהוא נשמע, אבל הדיון לא מיצה את עצמו מכיוון שהגיעו נציגים שלא יכולים לתת תשובות.

דוד צור: זה לא אישי, התשובות שלך הן תשובות טובות אבל הם כלליות, תשובות שאנחנו קוראים בעיתונים.

דוד צור: אנחנו צריכים נתונים.

דוד צור: צריך להגיע הסמפכ"ל, צריך להגיע היועץ המשפטי, צריך להגיע רמ"ח משמעת כדי להגיד כמה שוטרים פוטרו.

דוד צור: אגב, למשטרה יש נתונים טובים להציג אותם.

דוד צור: במשרד המשפטים, לקחו אותך, גבי, כקורבן תורן, את צריכה לעבור בין ועדות ולהשיב תשובות בגדול.

דוד צור: ציפינו שכן תבואי עם תשובות על תיקים שמתנהלים, כמות תיקים שנסגרו.

דוד צור: אני חושב שזה לא צריך להיות טריבונל משפטי, לא צריכים לדון במקרה מקרה כוועדה בכנסת.

דוד צור: זה מזעזע בעיני לירוק לאנשים בפנים, להשתין על אנשים ששוכבים עצורים ולהכות בהם כשהם אזוקים, זה דבר בלתי נסבל.

דוד צור: על פי חוק, משטרת ישראל, היא הגורם היחידי שבחוק מותר לו להשתמש בכוח כדי לבצע פעולות - - -

טלב אבו עראר: רק סביר.

טלב אבו עראר: הסיכום שלך מוצלח רק תגיד סביר.

דוד צור: אני לא נכנס לסוגיה עכשיו אם זה סביר או לא.

דוד צור: כמובן שהחוק מגדיר מה זה שימוש בכוח.

דוד צור: לכן הערבוב שאת עושה, חברת הכנסת זנדברג, בין שימוש באלימות לבין שימוש בכוח, הוא מוגדר בחוק וחייבים לעשות את ההבחנה הזו.

דוד צור: אסור לעשות פה הכללה.

דוד צור: משטרת ישראל מתמודדת בעיקרון עם בעיות קשות מאד וככזו, ניתנו לה כלים להתמודד עם זה.

דוד צור: לא לפרוע את החוק.

תמר זנדברג: אני דיברתי על שימוש באלימות.

חנין זועבי: באלימות לא בכוח.

תמר זנדברג: האלימות המשטרתית הפכה לכלי לדיכוי הפגנות לגיטימיות ודמוקרטיות.

דוד צור: אני חושב שלדיון הזה חייב שיהיה דיון המשך, עם הוועדה לביקורת המדינה, כי הוועדה לביקורת כבר דנה בנושא יותר מפעם אחת.

דוד אזולאי: אדוני היושב ראש, יש לי מה להגיד בנושא והוועדה הזו קיימה הרבה דיונים, אני מבקש ממך, שבסיכום שלנו יצא מכתב מהוועדה למח"ש, שאנחנו מבקשים לקבל דין וחשבון מה נעשה עם התלונות האלה עד לדיון הבא.

דוד אזולאי: שנקבל את הנתונים האלה.

דוד צור: סכמתי את זה.

חנא סוייד: לדעתי צריך לחקור את מח"ש, לא ייתכן מצב שהם לא מגיעים לדיון כזה.

דוד צור: הם כנראה לא הוזמנו.

דוד צור: אם הוועדה לא הזמינה, נזמין אותם לדיון הבא.

דוד צור: אני רוצה לומר, שהפרויקטים שדברו עליהם, הם חשובים מאד.

דוד צור: אני לא מסכים עם חבר הכנסת גטאס, שאמר שמאז ועדת אור לא התשנה דבר חוץ מההנחיה שלא לפתוח באש חיה.

דוד צור: נעשו הרבה מאד דברים, לרבות פרישה של שיטור קהילתי בתוך הרשויות הערביות.

דוד צור: דבר חשוב מאד.

באסל גטאס: זה תיאורטי, לא מעשי, האלימות לא פחתה.

דוד צור: לכן אני רוצה שלדיון הבא, משטרת ישראל תבוא עם הנתונים של מה נעשה מוועדת אור בשנת 2001 ועד היום בתחום העבודה אל מול המגזר, אל מול הישובים - פרישת שיטור קהילתי, פרויקטים שנעשים.

דוד צור: אני קורא לכם לבחון שוב את החזרת אנשי קרן אברהם לתהליך ההכשרה של השוטרים, כגוף חיצוני יש לזה חשיבות בלתי רגילה.

מסעוד גנאים: דבר נוסף שיהיה במסקנות, שהמשטרה תביא לנו את התוכן של ההכשרה שהם מכשירים את השוטרים.

עיסאווי פריג': מה פרק הזמן, מתי הישיבה הבאה?

עיסאווי פריג': תוך חודש?

עיסאווי פריג': תציין את זה לפרוטוקול.

דוד צור: אני לא רוצה לקחת את העבודה של מנהלת הוועדה.

דוד צור: תודה לכולם הישיבה נעולה.